32002D0805
L 278/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 15 октомври 2002 година
относно някои защитни мерки по отношение на някои продукти от животински произход, предназначени за храна на животните и внесени от Украйна
(нотифицирано под номер C(2002) 3785)
(текст от значение за ЕИП)
(2002/805/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания към законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1 от него,
като взе предвид Директива 97/78/ЕО на Съвета от 18 декември 1997 г. относно определяне на принципите, които регулират организацията на ветеринарните проверки на продуктите, внасяни в Общността от трети страни (2), и по-специално член 22, параграф 1 от нея,
като има предвид, че:
(1)
По отношение на храните и фуражите, по-специално член 53, параграф 1, буква б), iii) от Регламент (ЕО) № 178/2002 предвижда приемането на временни мерки, когато е очевидно, че храните или фуражите, внасяни от трети страни, могат да представляват сериозен риск за човешкото здраве, здравето на животните и за околната среда.
(2)
Съгласно член 22 от Директива 97/78/ЕО трябва да се приемат необходимите мерки по отношение на вноса на някои продукти, произхождащи от трети страни, в които се е появила или се разпространява всякаква причина, представляваща сериозна опасност за здравето на човека и животните.
(3)
В обезмасленото мляко на прах и продуктите за изкуствено хранене, приготвени на базата на обезмаслено мляко на прах, внос от Украйна, предназначени за консумация от животните, бе установено наличието на хлорамфеникол.
(4)
Тъй като наличието на това вещество представлява потенциален риск за здравето на животните и общественото здраве, бе предложено да се вземат проби и да се направи анализ на всички пратки мляко на прах и продукти за изкуствено хранене, изготвени на базата на мляко на прах и предназначени за хранене на животните, които са внос от Украйна, за да се установи отговарят ли на здравните норми.
(5)
Регламент (ЕО) № 178/2002 въвежда системата за бързо информиране за възникване на рискове по отношение на безопасността на храните и фуражите, а използването на тази система отговаря на задължението за взаимно информиране, предвидено в Директива 97/78/ЕО.
(6)
Настоящото решение ще бъде преразгледано в зависимост от гаранциите, които ще бъдат предоставени от компетентните власти на Украйна и въз основа на резултатите от анализите, извършени в държавите-членки.
(7)
Мерките, предвидени в настоящото решение са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Настоящото решение се прилага към млякото на прах и продуктите за изкуствено хранене, предназначени за консумация от животните и внасяна от Украйна.
Член 2
1. Държавите-членки, като прилагат съответни планове за вземане на проби и методи за детекция, подлагат всяка пратка мляко на прах и продукти за изкуствено хранене, изготвени на база на мляко на прах, предназначени за консумация от животните и внесени от Украйна, на химически анализ с цел да се уверят, че съответните продукти не представляват никаква опасност за здравето на животните или общественото здраве. Този анализ трябва да се извършва, по-специално, с оглед да се установи наличието на хлорамфеникол.
2. Държавите-членки информират Комисията за резултатите от анализа, предвиден в параграф 1, чрез системата за бързо информиране за храните и фуражите, въведена с Регламент (ЕО) № 178/2002.
Член 3
Държавите-членки не разрешават внасянето на тяхна територия или изпращането към друга държава-членка на продуктите, посочени в член 1, освен ако резултатите от анализа, предвиден в член 2, са благоприятни.
Член 4
Всички разходи, свързани с прилагането на настоящото решение, са за сметка на изпращача, на получателя или на техния представител.
Член 5
Държавите-членки изменят мерките, които прилагат към вноса, за да ги съобразят с настоящото решение, и незабавно дават съответната публичност на взетите мерки. Те незабавно информират Комисията за това.
Член 6
Настоящото решение се преразглежда в зависимост от гаранциите, предоставени от компетентните украински власти, и от резултатите от анализите, предвидени в член 2.
Член 7
Адресати на настоящото решение са държавите-членки.
Съставено в Брюксел на 15 октомври 2002 година.